### Resumé

Teknik & Miljø indstiller, at beslutningskompetencen vedrørende godkendelse af regulativer for almene vandværker delegeres til forvaltningen i Teknik & Miljø. Godkendelse af regulativer sker efter vandforsyningslovens bestemmelser.

Formålet med denne delegation er at give en smidigere og kortere sagsbehandlingstid for almene vandværker inden for lovgivningens rammer.

### Sagsfremstilling

Almene vandforsyningsanlæg skal ifølge vandforsyningslovens § 55 udarbejde et regulativ med de nærmere regler om retten til forsyning med vand og om de forpligtelser, der påhviler ejendommens ejer m.v.

Regulativet skal godkendes af kommunalbestyrelsen i den kommune, hvor vandforsyningsanlægget har hjemsted, jf. vandforsyningslovens §55.

Godkendelse af regulativer for almene vandforsyningsanlæg, beliggende i [adresse] geografiske område, varetages af [adresse], jf. delegering- og kompetencefordelingsplan i Vejle Kommune. Denne kompetence kan kommunalbestyrelsen delegere til kommunale udvalg eller forvaltningen. På samme vis kan delegationen til enhver tid tilbagekaldes af Byrådet, der har vedtaget delegationen.

I Vejle Kommune er der 55 vandværker og alle vandværker har et regulativ.

Når forvaltningen modtager et regulativ til godkendelse, gennemgår og vurderer forvaltningen regulativets overensstemmelse med gældende lovgivning, normalregulativet for almene vandforsyninger og vandforsyningsplan i Vejle Kommune. Kommunens godkendelse er således alene begrænset til denne legalitetskontrol.

Da den reelle kompetence inden for godkendelse af regulativer ligger hos myndighedsafdelingen i Teknik & Miljø, vil det lette sagsbehandlingen i denne type godkendelser, at beslutningskompetencen til at godkende regulativer for almene vandværker delegeres til forvaltningen.

### Klima og resiliensvurdering

Regulativer for vandværker er med til at styrke resiliens for vandforsyningernes drift og dermed bidrage til en god og stabil vandforsyning.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 4. marts 2024, punkt 45:

**at** Klima-, Natur- og Miljøudvalget anbefaler over for Byrådet at delegere beslutningskompetencen til at godkende regulativer for de almene vandværker til forvaltningen i Teknik & Miljø.

#### Beslutning fra Klima-, Natur- og Miljøudvalget, den 4. marts 2024, punkt 45:

Anbefalet.

#### Beslutning fra Økonomiudvalget, den 8. marts 2024, punkt 88:

Anbefales.

### Beslutning

Godkendt.

Fraværende: Åse Karlsen. I stedet mødte Lotte Kjeldsen.